**Anton Martin Grønningsæter** (født 2. juli 1880 i Hjørundfjord, død 20. juni 1968 i Kristiansand) var en norskfødt industrimann. Han er kjent for sin innsats med nikkelproduksjon Norge, Canada og USA.

Virke
-----

Grønningsæter utdannet seg til kjemiingeniør ved Trondhjems Tekniske Læreanstalt. Han studerte videre ved Bergakademiet i Freiberg i Sachsen, der han i 1903 ble bergkandidat.

I 1905 reiste Grønningsæter til USA. Han arbeidet først for International Nickel Corporation i Bayonne i New Jersey, men dro senere i 1905 til Canada og nikkelgruvene i Sudbury i Ontario. I 1907 ble han ingeniør ved Deloro Mining and Reduction Company i Deloro i Ontario.

Grønningsæter ble statsborger i USA. I 1909 vendte han tilbake til Norge for å engasjere seg i nikkelproduksjon der. Kristiansands Nikkelraffineringsverk ble startet i 1910, med Evje Nikkelverk som leverandør av malm. Selskapet leverte nikkel, som ble viktig i produksjonen av krigsmateriell under første verdenskrig.

Fra 1913 til 1919 satt Grønningsæter i Kristiansand bystyre. Der var han særlig engasjert i spørsmålet om elektrisitetsforsyning, som også var viktig for framtidig industriutbygging. Han ble i 1914 medlem av bystyrets elektrisitetskomité. Senere samme år ble han styremedlem i Kristiansands elektrisitetsverk.

Den økonomiske ledelsen av Kristiansands Nikkelraffineringsverk endte i en finansskandale, der Grønningsæter ikke var direkte involvert, men som satte en stopper for mulighetene til å skaffe nye investorer i nikkelindustrien. I 1919 reiste Grønningsæter tilbake til Canada og British America Nickel Corporation. Etter at dette selskapet gikk konkurs i 1924, arbeidet han i USA, blant annet ved Victor Hybinettes forsøksverk i Wilmington i Delaware. I 1925 var han ved Michigan Smelting & Refining Co. I 1927 var han igjen i Canada, denne gang tilknyttet Falconbridge Nickel Mines, som også etablerte seg i Norge. Han ble også engasjert i å få i gang igjen nikkelproduksjonen i Kristiansand, da Falconbridge-konsernet etablerte fabrikk i byen.

Under andre verdenskrig oppholdt Grønningsæter seg i Canada og USA. Han arbeidet for å øke kanadisk nikkelproduksjon, ikke minst med tanke på krigsindustrien. I 1944 ble han medlem av en norsk industrikomité i New York, hovedsakelig bestående av ingeniører, og nedsatt av den norske regjeringen i London.

Utmerkelser
-----------

Grønningsæter var ridder av 1. klasse av St. Olavs Orden og mottok Haakon VIIs Frihetskors. I 1937 fikk han Sam Eydes ærespris fra Polyteknisk Forening for sitt arbeid med nikkelindustrien i Norge. Grønningsæter ble i 1937 innvalgt i Det Norske Videnskaps-Akademi i 1958 i Norges Tekniske Vitenskapsakademi.

Referanser
----------

1. 1 2   Store norske leksikon, oppført som Anton Martin Grønningsæter, Store norske leksikon-ID Anton\_Martin\_Grønningsæter[Hentet fra Wikidata]
2. 1 2   Norsk biografisk leksikon, oppført som Anton Martin Grønningsæter, Norsk biografisk leksikon ID Anton\_Grønningsæter, besøkt 9. oktober 2017[Hentet fra Wikidata]
3. ↑  *Folketelling 1910 for 1001 Kristiansand kjøpstad*, Digitalarkivet.
4. 1 2 3  Sandvik, Pål Thonstad: «Anton Grønningsæter», *Norsk biografisk leksikon*.
5. 1 2 3 4 5  Steenstrup, Bjørn (red.): *Hvem er Hvem? 1948*, Oslo. Aschehough, 1948, s. 185.
6. ↑  Bjork, Kenneth O.: *Saga in steel and concrete. Norwegian engineers in America*, Northfield: Norwegian-American Historical Association, 1947, s. 265.
7. ↑  Bjork, s. 271.
8. ↑  Sandvik, Pål Thonstad og Espen Andersen: *Kristiansand energiverk. I elektrisitetens århundre, 1900–2000*, Kristiansand: Kristiansand energiverk , 2000, s. 51.
9. ↑  *Kristiansands elektrisitetsverk gjennom 50 år. 1900–1950*, Stavanger: Dreyer, 1950, s. 62 og 64.
10. ↑  Bjork, s. 266.
11. ↑  Sandvik, Pål Thonstad: *Kristiansands historie. 1945–1999*, Kristiansand: Sparebanken pluss, 1999, s. 132.
12. ↑  Bjork, s. 264.
13. ↑  Hanisch, Tore Jørgen og Even Lange: *Veien til velstand. Industriens utvikling i Norge gjennom 50 år*, Oslo: Universitetsforlaget, 1986, s. 36.
14. ↑  Kvaal, Stig: *Janus med tre ansikter. Om organiseringen av den industrielt rettede forskningen i spennet mellom stat, vitenskap og industri i Norge, 1916-1956*, Trondheim: Historisk institutt, Det historisk-filosofiske fakultet, NTNU, 1997, s. 283.
15. ↑  Bjork, s. 268.
16. ↑  Svendsen, Arnljot Strømme: *I fartens, kraftens og velstandens epoke. Den Polytekniske forening 1952–1977*, Oslo: Aschehoug, 1977, s. 195.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Wikistrinda **·** Historisk befolkningsregister
 |

Portal: Andre verdenskrig